പനമണ്ണ കല്ലാറ്റകുളം നവീകരിക്കാന് പദ്ധതി ഒറ്റപ്പാലം: പനമണ്ണ കല്ലാറ്റകുളം നവീകരിക്കാന് പദ്ധതി. പനമണ്ണയില് പായല്മൂടി ഉപയോഗശൂന്യമായി കിടക്കുന്ന കല്ലാറ്റക്കുളം നവീകരിക്കാന് പദ്ധതിയായി. ഇത് യാഥാര്ഥ്യമായാല് 200 ഏക്കറിലധികം കൃഷിയിടത്തിലേക്ക് വെള്ളമെത്തിക്കാനും പദ്ധതിയാവും. മുഖ്യമന്ത്രിയുടെ സാന്ത്വനസ്പര്ശം പദ്ധതിക്ക് കൊടുത്ത അപേക്ഷയെത്തുടര്ന്നാണ് കുളം നവീകരണത്തിന് വഴിയൊരുങ്ങുന്നത്. ഇതിന്റെഭാഗമായി കേരള ലാന്ഡ് ഡെവലപ്പ്മെന്റ് കോര്പ്പറേഷന് ലിമിറ്റഡിലെ ഉദ്യോഗസ്ഥര് കഴിഞ്ഞ ദിവസം സ്ഥലം സന്ദര്ശിച്ചു. കുളം നവീകരണത്തിനായി അടങ്കല് തയ്യാറാക്കി ഭരണാനുമതിക്കായി സമര്പ്പിക്കും. കുളം നവീകരിക്കുന്നതിനൊപ്പം വരള്ച്ചാ ഭീഷണിയില് കിടക്കുന്ന തോട്ടക്കര പാടശേഖരത്തിലെ 200 ഏക്കറിലധികം വരുന്ന കൃഷിയിടത്തിലേക്ക് വെള്ളമെത്തിക്കാനുള്ള പദ്ധതിയും ഇതോടൊപ്പമുണ്ട്. പദ്ധതി നടപ്പായാല് പാടശേഖരത്തില് ഇരുപ്പൂവല് കൃഷിയിറക്കാനാവും.സൗത്ത് പനമണ്ണ ചാത്തന് കണ്ടത്ത് വീട്ടില് വിനോദാണ് പദ്ധതി സംബന്ധിച്ച് അപേക്ഷ നല്കിയിരുന്നത്. ഇദ്ദേഹത്തിന്റെ പിതാവ് 1999ല് കുളം കൃഷിഭവന് കൈമാറിയതായിരുന്നു. അതിനുശേഷം പായല് നീക്കം ചെയ്യലല്ലാതെ മറ്റൊരു നവീകരണവും നടന്നിട്ടില്ല. വര്ഷങ്ങളായി ഉപയോഗിക്കാതെ കിടക്കുന്നതിനാല് 65 സെന്റിലധികം വരുന്ന കുളം പായല് മൂടിയും ചുറ്റുഭാഗം കാടുമൂടിയും കിടക്കുകയാണ്. ചുറ്റുമതിലും കൃഷിയിടത്തിലേക്കുള്ള ചീര്പ്പും വെള്ളച്ചാലും തകര്ന്ന് കിടക്കുന്ന സ്ഥിതിയാണ്. അസിസ്റ്റന്റ് എന്ജിനിയര് വി.ജി. സുനില്, ഓവര്സിയര് എം. രമേഷ് എന്നിവരാണ് സ്ഥലത്ത് കഴിഞ്ഞ ദിവസം പരിശോധന നടത്തിയത്.